ก้าน แก้วสุพรรณ

ก้าน แก้วสุพรรณ (5 สิงหาคม พ.ศ. 2482 – 6 ตุลาคม พ.ศ. 2556) เป็นนักร้องลูกทุ่งชาวไทย มีผลงานเพลงดังมากมาย แต่ที่สร้างชื่อเสียงอย่างมากให้กับเขาก็คือเพลง “น้ำตาลก้นแก้ว”
ประวัติ.
มงคล เกิดเมื่อวันที่ 5 สิงหาคม พ.ศ. 2482 ที่อำเภอสามชุก จังหวัดสุพรรณบุรี เป็นบุตรนายใหม่ นางสวง หอมระรื่น ครอบครัวมีฐานะยากจนจึงถูกนำมาฝากเลี้ยงและต่อมาก็ได้เป็นบุตรบุญธรรมของพระครูสุนทรานุกิจ (กริ่ง หํโส) เจ้าคณะอำเภอสามชุก เจ้าอาวาสวัดสามชุก อำเภอสามชุก จังหวัดสุพรรณบุรี เพื่อให้มีโอกาสได้ศึกษาเล่าเรียน 
หลังจบการศึกษาชั้นประถมศึกษาปีที่ 4 พระครูสุนทรานุกิจ (กริ่ง หํโส) ต้องการส่งก้าน มาศึกษาต่อที่กรุงเทพมหานคร โดยให้มาอยู่ที่วัดปรินายกวรวิหาร ย่านสะพานผ่านฟ้า แต่การที่จะมาอยู่ที่นี่ได้เขาจะต้องบวชเป็นสามเณรเสียก่อน เพียงในวัย 10 ปี ก้าน จึงได้บวชเป็นสามเณรและศึกษาพระธรรมจนจบนักธรรมตรีเมื่ออายุ 17 ปี จากนั้นก็ถูกส่งมาสอบนักธรรมโทที่กรุงเทพมหานคร โดยมาอยู่ที่วัดปรินายกวรวิหาร 
หลังบวชอยู่ได้ไม่นาน ก้าน ต้องการออกหางานทำ เพื่อหารายได้จุนเจือครอบครัว จึงสึกออกมาและมาทำงานเป็นกระเป๋ารถเมล์บริษัท รสพ. ประจำอยู่ที่อู่ศรีนครแต่ก็ทำได้ไม่นานเพราะทนกับการถูกรังแกของอันธพาลไม่ไหวจึงตัดสินใจกลับบ้านที่สุพรรณบุรี 
หลังจากที่อยู่บ้านไม่นานเขาก็ตัดสินใจกลับเข้ากรุงเทพมหานคร อีกครั้งโดยคราวนี้เข้ามาทำงานเป็นนักมวยตระเวนชกตามงานต่าง ๆ ในยุคนั้นใกล้ๆกับสังเวียนมวยที่เขาไปตระเวนขึ้นชกมักมีเวทีให้ประชันน้ำเสียงด้วยหลังชกมวยเสร็จ ก้าน และเพื่อนก็มักมาเที่ยวตามเวทีประกวดร้องเพลงลูกทุ่ง และเขาก็มักถูกเพื่อนๆ ผลักดันให้ขึ้นประกวดแบบจำใจเมื่อเพื่อนๆ แอบมาลงชื่อสมัครไว้ก่อนแล้วเมื่อถูกโฆษกเรียกก็ต้องขึ้นไปแต่เขาก็สามารถคว้าชัยชนะและรางวัลมาครองได้หลายเวที และเมื่อเห็นว่าการร้องเพลงดีกว่าการชกมวยที่ไม่ต้องเหนื่อยและเจ็บตัว ก้าน ก็จึงตระเวนประกวดร้องเพลงไปเรื่อยๆ จนถูกกรรมการขอร้องไม่ให้เข้าประกวดเขาจึงถูกคนมองมาทาบทามให้ไปเป็นนักร้องบันทึกแผ่น แต่หลังจากที่ถูกพาไปพบกับบังเละ วงศ์อาบู และคำรณ สัมบุญญานนท์ ก็ถูกปฏิเสธกลับมา
เข้าสู่วงการ.
ก้าน ได้ทราบข่าวว่าครู ป. ชื่นประโยชน์ เปิดโรงเรียนสอนดนตรีและขับร้องเพลง เขาจึงไปลองสมัครดู งานนี้ผู้ที่มาสมัครต้องมีการเทสต์เสียงด้วยถ้าคนไหนเสียงเข้าขั้นก็จะถูกเรียกตัวมาในภายหลัง ก้าน ไม่ผิดหวังเขาถูกเรียกตัวและเมื่อมาเป็นนักเรียนร้องเพลงเขาก็สร้างความประทับใจให้กับครูด้วยการอาสาช่วยงานสารพัดทั้งเก็บกวาดปัดถูจนครู ป. เห็นใจ รับเป็นศิษย์เอกและบุตรบุญธรรมตอนมีงานแสดงก็มักถูกเรียกตัวไปร่วมในวงด้วยเมื่ออยู่ที่นี่ ก้าน หัดสีไวโอลินและแซ็กโซโฟน แต่ครูเห็นว่าเขาน่าจะเอาดีได้ทางกลอง จึงให้ฝึกกลอง แต่ครูก็สอนโน้ตดนตรีและการขับร้องเพลงให้ในที่สุดก็แต่งเพลงให้เพลงหนึ่งชื่อ “คนชาวนา“ พร้อมกับพาไปบันทึกเสียงและเปลี่ยนชื่อเป็น ก้าน จากนั้นก็ได้บันทึกเสียงอีก 2 เพลง แต่ก็ยังไม่เป็นที่รู้จักในหมู่แฟนเพลง
ก้าน เริ่มเป็นที่รู้จักของแฟนเพลงมากขึ้นจากเพลง “หลงกรุง” ซึ่งแต่งโดย ต่อชัย ภู่ชมภู แต่เสียชีวิตก่อนที่จะแต่งเสร็จ ครู ป. จึงนำมาแต่งต่อ เขาจึงได้เข้ามาเป็นนักร้องแนวหน้าของวงการเพลงร่วมกับสุรพล สมบัติเจริญ, ผ่องศรี วรนุช ก่อนที่จะตอกย้ำความดังด้วยเพลง แก่งคอย 
ขณะที่ ก้าน กำลังดัง ครู ป.ได้หยุดวง และเพื่อนในวงได้ขอเข้ามาทำวงต่อและเปลี่ยนชื่อวงเป็นวงเป็นชื่อว่าวงดนตรี “ประกายดาว“ โดยได้รวบรวมเอานักร้องดังในยุคนั้นมาอยู่ในวงมากมายทั้งสุรพล สมบัติเจริญ, ผ่องศรี วรนุช, ทูล ทองใจ และคำรณ สัมบุณนานนท์ วงของเขาจึงมีงานเข้ามาไม่ขาดสายและรับไม่ไหว เขาจึงส่งเสริมให้ สุรพล แยกไปตั้งวงเพื่อแบ่งงานไปบ้าง ต่อมาวงประกายดาวจึงเปลี่ยนชื่อมาเป็นวงก้าน แก้วสุพรรณ
ภายหลังเมื่อความนิยมลดลง ก้าน จึงหันมาจับกิจการด้านร้านอาหาร จัดสรรที่ดินและปลูกบ้านจัดสรรแต่ก็ไม่ค่อยประสบความสำเร็จจึงเลิกราไป นอกจากนั้นเขาก็ยังปลุกปั้นนักร้องลูกทุ่งประดับวงการด้วยกันหลายคน
ผลงานเพลงดัง.
และผลงานเพลงในแนวเพลงลูกทุ่งอีกมากมาย
ชีวิตบั้นปลาย.
ในช่วงกลาง จนถึงช่วงปลายของชีวิต นักร้องชั้นบรมครู ก้าน ยังคงมีความสุขกับการพบปะแฟนเพลงทั้งงานการกุศลและงานรับเชิญ รวมถึงมุ่งมั่นส่งเสริมการอุปสมบท จนได้ขนานนาม ว่าเป็น พ่อครูแห่งโหราศาสตร์แห่งการทำขวัญนาค
ถึงแก่อนิจกรรม.
ก้าน เสียชีวิตจากโรคมะเร็งลำไส้ ด้วยอายุ 74 ปี เมื่อเวลา 06.50 น. วันที่ 6 ตุลาคม พ.ศ. 2556 ที่โรงพยาบาลวัดไร่ขิง เมตตาประชารักษ์ จังหวัดนครปฐม
โดยตั้งสวดพระอภิธรรม และพระราชทานเพลิงศพ (เป็นกรณีพิเศษ) ณ วัดไร่ขิง พระอารามหลวง อำเภอสามพราน จังหวัดนครปฐม โดยมีครอบครัวผู้ใกล้ชิด และเหล่าลูกศิษย์ รวมไปถึงมิตรรักแฟนเพลง ต่างเดินทางมาจากทั้งสารทิศ เพื่อทำความเคารพ และไว้อาลัยอย่างมืดฟ้ามัวดิน